Demà s'aprovarà el Pla d'Igualtat Laboral de l'Ajuntament de Sagunt
08 d’abril 2021

![Imagen 1](/media/zycdprfk/c_previaigualdadplan.jpg)

L'Ajuntament de Sagunt en compliment de la Llei orgànica 3/2007, de 22 de març, per a la igualtat efectiva entre dones i homes (LOIHM) i manifestant explícitament la seua voluntat d'incorporar els principis igualitaris en la seua cultura laboral i la seua organització, va emprendre la tasca de desenvolupar un Pla d'Igualtat Laboral, el qual se sotmetrà a votació en el ple extraordinari de demà, divendres 9 d'abril a les 13 hores. 

  

Este pla està destinat a tot el conjunt de treballadores i treballadors d'esta administració local, incorporant la perspectiva de gènere en l'àmbit organitzatiu i de funcionament intern, per a contribuir així a la construcció d'una societat més justa i igualitària. 

  

El 30 de juny de 2020 es va constituir la Comissió Negociadora del Pla d'Igualtat Laboral, constituïda paritàriament per representants sindicals i representants de l'Equip de Govern, amb l'assessorament de l'equip tècnic de l'Àrea d'Igualtat. Esta comissió ha sigut l'encarregada de l'elaboració d'este pla, el qual va ser aprovat per unanimitat per la Comissió Negociadora el passat 23 de març de 2021, una decisió ratificada per la Taula General de Negociació el 29 de març, amb la finalitat que la igualtat entre dones i homes siga un pilar fonamental de les relacions laborals, del treball que es realitza des de la institució i de la manera de presentar a l'Ajuntament de Sagunt, com a institució, davant la ciutadania.

  

Darío Moreno, alcalde de Sagunt i regidor d'Igualtat, ha manifestat que des de l'ajuntament es continua treballant en la línia de desembossar temes que portaven temps paralitzats i un d'ells és el Pla d'Igualtat Laboral: «**El Pla d'Igualtat Laboral és un deute que teníem pendent amb el moviment feminista. Recordem que Sagunt ha sigut una ciutat referent i líder en molts aspectes d'igualtat entre homes i dones i és per això més agreujant encara que l'ajuntament no haguera dut a terme un anàlisi de quina és la situació d'eixe estatus d'igualtat entre sexes propi de l'organització i sobretot que no tinguera un full de ruta a seguir per a continuar incentivant la igualtat entre homes i dones des d'eixe àmbit intern. A partir d'ací construirem entre tots i totes una organització més justa en la qual tothom es puga desenvolupar en peus d'igualtat**». 

  

Les administracions públiques estan obligades a respectar la igualtat entre dones i homes a tenor del mandat constitucional i de les lleis vigents. El Pla d'Igualtat Laboral és un instrument eficaç, l'objectiu del qual és aconseguir la igualtat real i efectiva entre les empleades i empleats de l'Ajuntament de Sagunt, aconseguint un major nivell d'equitat, millorant les seues condicions de treball i la seua qualitat. El pla tindrà una vigència de 4 anys, des del 2021 al 2024. 

  

Cal destacar que davant la investigació sobre esta qüestió per part de la comissió, no s'ha trobat una situació de desigualtats o discriminacions manifestes i generalitzades, ja que la mateixa legislació ho impediria, però és cert que el treball d'anàlisi sí que ha permés diagnosticar quins són eixos àmbits on es poden corregir biaixos, potenciar principis igualitaris que d'alguna manera ja existixen, o facilitar eines per a millorar l'organització interna de l'ajuntament incorporant la perspectiva de gènere.

  

*   [](http://www.facebook.com/sharer.php?u=https://aytosagunto.es/va/actualitat/dema-s-aprovara-el-pla-d-igualtat-laboral-de-l-ajuntament-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/dema-s-aprovara-el-pla-d-igualtat-laboral-de-l-ajuntament-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/dema-s-aprovara-el-pla-d-igualtat-laboral-de-l-ajuntament-de-sagunt/ "Linked In")
*   [](mailto:?body=https://aytosagunto.es/va/actualitat/dema-s-aprovara-el-pla-d-igualtat-laboral-de-l-ajuntament-de-sagunt/)